La Bibia piemontèisa/Testament Vej/Cantich/Cantich 3


Càntich

3 
[Chila:]  Na neuit, damentre che mi i j’era cogià ant mè let d’amor, i l’avìa anvìa ‘d col ch’i-j veuj tant bin. Për vàire i l’hai sërcalo, ma i l’hai pa vëddulo. Anlora i son dime: “M'alvrai e i farai ël gir ëd la sità! Për le stra e le piasse i veuj  sërché mè amor”. I l'hai arsërcalo ma sensa trovelo. A l'han rëscontrame an sità le vardie dla ronda nuiteja. I l'hai ciamaje: “Eve-ne vëddù l'amà 'd mè cheur?”.

L'avìa pen-a chitaje, che varda-lì, i l'hai trovà mè amor. I son ambrassamlo s-ciass a mi e i lo lass-rai pa pì. I lo portrai a ca ‘d mia mare, ant la stansia dova chila a l'avìa consepime.

[Chiel a le fiëtte:] “Fiëtte ‘d Gerusalem! Iv sùplico për le gasele e le sërbiate dla campagna: Dësvijé pa mè Amor, ansighela nen prima dël temp”.

La procission dël mariagi real 

[Le fiëtte ‘d Gerusalem:] Chi é-lo che a riva dal desert, parèj ëd na nìvola 'd fum, ch'a spantia përfum ëd mërra e d'ancens e tute le fragranse le pì soasìe? Vardé! A l'é la sivera ëd Salomon! A l'ha d'antorn sessanta soldà, ij pì vajant d'Israel. A son tùit armà dë spa e faità a combate. A pòrto soa spa al fianch e a stan a l'avàit contra ij perìcoj dla neuit. La sivera 'd Rè Salomon a l'é an bòsch ëd séder dël Lìban. Le colònin-e a son d'argent; l'ëschinal d'òr, ël sedil ëd pórpra. Le fijëtte 'd Gerusalem a l'han archincà con deuit da 'ndrinta.

Seurte feura, fijëtte ‘d Sion, vnì a vëdde Rè Salomon! Chiel a pòrta ‘l diadema ch’a l'avìa ancoronalo soa mare ant ël di ëd sò mariage, ant ël di dl'argiojissansa e ‘d gòj pì grand ëd soa vita!

Nòte 

Bibia
Testament Vej
Cantich